आडवाणी और मोदी के बीच के सबसे ताजा नाटक (19-20 मार्च), जिसके बाद आडवाणी को गांधीनगर से चुनाव लडऩे पर ‘मजबूर’ होना पड़ा, में भी आरएसएस ने हस्तक्षेप किया। परंतु इस बार आरएसएस खुलकर सामने नहीं आया। संघ यह जानता है कि जितना खुलकर वह भाजपा को अपने इशारों पर नचाएगा, उतनी ही भाजपा के नेतृत्व की विश्वसनीयता कम होती जाएगी। इसलिए आरएसएस नेतृत्व ने आडवाणी की इज्जत बचाने के लिए पटकथा लिखी, किसको क्या कहना है, यह संबंधितों को बताया और उसके बाद नागपुर में जाकर गद्दी जमा ली। यह भागवत के पिछले हस्तक्षेप से एकदम अलग था, जब जून में आडवाणी ने मोदी को भाजपा का मुख्य चुनाव प्रचारक नियुक्त किए जाने के विरोध में पार्टी के सभी पदों से इस्तीफा दे दिया था।